הישרדות VIP עונה 3

הישרדות VIP עונה 3 (שמה באתר רשת 13: הישרדות VIP 4) היא העונה העשירית ועונת ה־VIP השלישית של תוכנית המציאות הישראלית "הישרדות". העונה עלתה לשידור ב־2 במאי 2020 בערוץ רשת 13, והסתיימה ב־13 בספטמבר 2020. עונה זו צולמה בחודשים אוגוסט עד אוקטובר 2019 באי סאביטנג לייה בקרמואן, מחוז קמרינס סור, הפיליפינים, וזו העונה השישית שצולמה במדינה זו.

רז ספני נבחר להנחות את וילת המושבעים לתוכניות ספיישל באתר האינטרנט של רשת ולערוץ היוטיוב הפרטי שלו.

שלא כמו בעונות הקודמות של התוכנית, הוחלט לפרושׂ את אירוע הגמר על יומיים, עם חמישה מתמודדים שנותרו במשחק. ביום הראשון נחשפה ההדחה האחרונה על האי, ואילו ביום השני נחשף הזוכה של העונה.

אסי בוזגלו זכה בתואר השורד האהוב ובתואר השורד האחרון, בכך הפך למתמודד השני שעושה זאת אחרי טילטיל, וזכה גם בפרס מיליון השקלים וברכב יונדאי i10.

אירוע הגמר התקיים במתחם הדרייב אין שבתל אביב, כאשר הקהל חולק לקפסולות בשל מגפת הקורונה בישראל.

מאפיינים ייחודיים
שידור הפרקים: באופן חריג שספג ביקורת מצד הצופים ואף מצד מבקרי הטלוויזיה, העונה ארכה כ־62 פרקים ולא כ־30 פרקים בערך, מפני ש"רשת" החליטה לחלק את הפרקים לפי משימות והדחות כך: בפרק הראשון משימת פרס, בשני משימת חסינות שבטית, בשלישי משימת חסינות אישית וברביעי מועצת שבט בלבד. בחלק מפרקי השבוע נחשפו גם פרקי וילת המושבעים, שקטעו את הרצף. כל זה קורה בניגוד לעונות הקודמות, בהן חולקו הפרקים לשניים: בראשון שתי משימות, ובשני משימה נוספת והדחה.
חלוקת השבטים: בתחילת המשחק, התבקשו 18 השורדים לדרג את המתמודדים האחרים בסדר יורד, כשהאהוב ביותר מדורג במקום הראשון, וכך הלאה. מקומות 1–9 היו לשבט "קפרה" המקורי, ומקומות 10–18 היו לשבט "אנטינג אנטינג" המקורי.

שומר הבקתה: שורד שהודח מהמשחק מגיע לחלק נפרד באי – "הבקתה" בה הוא מקבל סיכוי לחזור למשחק. הוא מנחה פגישה הכוללת שני נציגים, אחד מכל שבט, המנהלים משא ומתן. השניים צריכים להגיע להכרעה בעסקה שהוטלה עליהם, ואם לא עשו זאת, שומר הבקתה, שנמצא יותר זמן בבקתה, יכפה את דעתו על הצדדים ויכריע במקומם. אם השבט לשעבר של שומר הבקתה מפסיד במשימת החסינות, שומר הבקתה מקבל הזדמנות להשפיע במועצת השבט על ההצבעה ויתמודד מול מתמודד אחד שיבחר, בדו-קרב על זכות ההצבעה. אם ינצח, יצביע במקומו של המתמודד השני. אם יפסיד, יודח סופית מהמשחק ויעזוב את האי. כשמתמודד יודח במועצת השבט הוא ושומר הבקתה יתחרו בדו-קרב, שבו המנצח יהיה שומר הבקתה והמפסיד יעזוב את המשחק. בנוסף לכך, המתמודדים האחרים יוכלו להקשות על אחד המודחים בהוספת משקולת לדיסקית, מה שיכול לקרות פעם אחת בכל העונה. שיטת משחק זו דומה ברובה לשיטת ה"זומבי" שהייתה בהישרדות הונדורס, רק שהמודח שיהיה שומר הבקתה יכול להשפיע על המשא ומתן בבקתה (במקום התיבה בעונות הקודמות). באיחוד, שני שומרי בקתה והמודח הטרי ממועצת השבט האחרונה (דוד), התחרו בקרב משולש על חזרה למשחק. מהאיחוד, אם שומר הבקתה מפסיד, המתמודד שניצח אותו נותן שיחה מהבית למתמודד שבשבט המאוחד. אם שומר הבקתה ינצח פעמיים, שומר הבקתה חוזר למשחק.
צמיד הווטו: בעונה זו צמיד הווטו (שהופיע ברוב העונות) הופיע העונה רק פעמיים. במקום צמיד הווטו שומר הבקתה היה מגיע למשימת דו-קרב עם אחד השורדים לפי בחירתו ואם ניצח את המשימה היה מצביע במועצת השבט במקום השורד שניצח, אם שומר הבקתה הפסיד בדו-קרב הוא היה מודח סופית מהמשחק (ולאחר האיחוד גם הופך למושבע). צמיד הווטו הופיע במועצת השבט הראשונה והאחרונה מאז האיחוד. במועצת השבט הראשונה, עידן זכה בווטו, ונתן אותו לאסי. במועצת השבט האחרונה, זכתה ירדן בווטו, ונתנה אותו לישראל.
איחוד: לאחר האיחוד בעונה זו, קרו מספר שינויים – מועצת שבט קרתה כל יומיים (לעומת 3 ימים בעונות האחרות), הדירוג החברתי גרר תוצאות אחרות, התקיימה משימת הווטו רק פעמיים שאלו היו שתי הפעמים היחידות בעונה והפרסים הפכו לעצומים.
דירוג אישי: לפני תחילת כל משימת פרס, מדרגים המתמודדים את חברי השבט שלהם. חבר השבט שדורג במקום האחרון בכל שבט, לא נהנה מהפרס אם השבט שלו ניצח במשימת הפרס וגם לא יכול להשתתף במשימת החסינות האישית אם השבט לא ניצח במשימת החסינות. הדירוגים השבטיים התחילו כאשר נשארו 8 שורדים בכל שבט. מהאיחוד, השורד שהגיע במקום האחרון בדירוג החברתי, לא יוכל להשתתף מראש במשימת הפרס. אך אותו שורד כן יוכל להשתתף במשימת החסינות האישית. בדירוג האחרון, לא ניתן לשני השורדים האחרונים בדירוג החברתי להשתתף במשימת הפרס. כאשר נשארו 5 שורדים במשחק (לא כולל שומר הבקתה), לא התקיים הדירוג החברתי.

המפגש עם המשפחות: במשימת הפרס האחרונה במשחק, הפרס היה אוכל מהבית של אחד מהשורדים, ובנוסף לכך גם מפגש עם בן המשפחה. עידן זכה בפרס, אך הוצב לו אולטימטום – הוא יוכל לתת לשאר השורדים לפגוש את בני משפחותיהם, רק אם יוותר על המפגש עם אמו. עידן ויתר, והשורדים פגשו את בני המשפחות. ישראל, שומר הבקתה, הגיע לשטח, ונודע לו כי גם הוא יוכל לפגוש את אחיו, אבל בשביל זה הוא יצטרך להילחם בדו-קרב עם עידן על הזכות להיפגש עם המשפחות. בצעד חריג שטרם נעשה בתוכנית, המנחה גיא זוארץ החליט לבטל את הדו-קרב, בתחושה שזה הרגיש לו "קצת יותר מדי", לאחר שראה את עידן, ישראל ואת שאר השורדים נשברים בבכי. בסופו של דבר, כל השורדים זכו לפגוש את בני משפחותיהם ולשהות איתם על האי לאורך היום, בתוספת ארוחה עם מאכלים מהבתים של השורדים (למעט ישראל שנשאר בבקתה עם אחיו).
הצבעת הגמר: לאחר הצבעת המושבעים, הודיע המנחה זוארץ כי הפקת התוכנית החליטה לפסול את פתק ההצבעה של אחד המתמודדים, ששמו לא נמסר, מאחר שפעל בניגוד לתקנון המשחק. בתקשורת פורסם כי ההפקה פסלה את הצבעתו של בני ברוכים עבור ישראל אוגלבו, בשל טענה כי אוגלבו הבטיח לו מאה אלף שקל בתמורה להצבעתו, בהתאם לכך, נוצר תיקו בין הקולות בעד אוגלבו לבין הקולות בעד אסי בוזגלו. ההפקה לא ערכה "מבחן אש" (לפי הנוהל שעליו הוכרז בגמר הישרדות הונדורס), אלא ערכה הצבעה שנייה, כאשר כל המושבעים, אליהם צורפו ירדן ג'רבי ועידן חביב הצביעו שוב בשידור חי.
בטטת כורסה: החל מעונה זו החל עמוד האינסטגרם המצליח, בטטת כורסה, לסקר את המתרחש בפרקים באמצעות ריקאפים, ריאיונות עם השורדים השונים ופרסום תוצאות המשימות וההדחות הרבה לפני כולם

מתמודדים
בעונה זו השתתפו 18 מתמודדים ששהו על האי במשך 37 ימים. בעונה הזו המתמודדים התחלקו לשני שבטים: קפרה, שפירוש שם זה במיתולוגיה הפיליפינית: יצורים הידועים ביכולות החיזור, צבע השבט הוא אדום. אנטינג אנטינג, שפירוש שם זה בפיליפינית: קמעות לשינוי צורה, וצבע השבט הוא צהוב. בהמשך, שני השבטים התאחדו לשבט אחד, לשבט המאוחד, שנקרא טונדו, על שם הממלכה הראשונה בפיליפינים, וצבע השבט הוא כחול.

סיכום עונה

טבלת הצבעות

מדרוג

מחלוקות

ביקורות מקרב המתמודדים נגד ההפקה 
בראיון ב-25 בנובמבר 2022, אלה איילון מתחה ביקורת על העריכה השלילית שקיבלה בתוכנית, בטענה שלאחר ששודרה הישרדות הפסידה קמפיינים גדולים. ליטל סמדג'ה ונאוה בוקר הביעו את תמיכתן באלה.

קישורים חיצוניים

הערות שוליים

עונות הישרדות (ישראל)